Title: ประกาศกระทรวงพาณิชย์ เรื่อง ให้ผู้ประกอบพาณิชยกิจต้องจดทะเบียนพาณิชย์ (ฉบับที่ 8) พ.ศ. 2547

ประกาศกระทรวงพาณิชย์

ประกาศกระทรวงพาณิชย์
เรื่อง
ให้ผู้ประกอบพาณิชยกิจต้องจดทะเบียนพาณิชย์
(ฉบับที่
๘)
พ.ศ.
๒๕๔๗

ด้วยเป็นการสมควรกำหนดให้ผู้ประกอบพาณิชยกิจเกี่ยวกับโรงงานแปรสภาพ
แกะสลัก หัตถกรรม การค้าปลีกการค้าส่งงาช้าง และผลิตภัณฑ์จากงาช้าง
ต้องจดทะเบียนพาณิชย์เพื่อให้ทราบหลักฐานการประกอบพาณิชยกิจของกิจการนั้นๆ
อาศัยอำนาจตามความในมาตรา ๘ แห่งพระราชบัญญัติทะเบียนพาณิชย์ พ.ศ. ๒๔๙๙
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา
๒๙ ประกอบกับมาตรา ๓๕ มาตรา ๓๙ และมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงพาณิชย์ออกประกาศไว้ ดังต่อไปนี้

ข้อ ๑ 
ประกาศนี้เรียกว่า ประกาศกระทรวงพาณิชย์ เรื่อง
ให้ผู้ประกอบพาณิชยกิจต้องจดทะเบียนพาณิชย์ (ฉบับที่ ๘) พ.ศ. ๒๕๔๗

ข้อ ๒[๑]  ประกาศนี้ให้ใช้บังคับเมื่อพ้นกำหนด ๖๐
วันนับแต่วันประกาศในราชกิจจานุเบกษาเป็นต้นไป

ข้อ ๓ 
ให้ผู้ประกอบพาณิชยกิจไม่ว่าจะเป็นบุคคลธรรมดา หรือห้างหุ้นส่วนสามัญ
ห้างหุ้นส่วนจดทะเบียน ห้างหุ้นส่วนจำกัด บริษัทจำกัด
ตามประมวลกฎหมายแพ่งและพาณิชย์ หรือบริษัทหมาชนจำกัด
ตามกฎหมายว่าด้วยบริษัทมหาชนจำกัดหรือนิติบุคคลที่ไม่ได้จดทะเบียนในประเทศไทย
ทุกท้องที่ทั่วราชอาณาจักร ต้องจดทะเบียนพาณิชย์ คือ โรงงานแปรสภาพ
แกะสลักและการทำหัตถกรรมจากงาช้าง การค้าปลีก
การค้าส่งงาช้างและผลิตภัณฑ์จากงาช้าง

ข้อ ๔ 
การจดทะเบียนพาณิชย์ตามข้อ ๓
ให้เฉพาะสำนักงานกลางทะเบียนพาณิชย์และสำนักงานทะเบียนพาณิชย์จังหวัดเป็นผู้มีอำนาจหน้าที่รับจดทะเบียนพาณิชย์
โดยผู้ประกอบพาณิชยกิจที่มีที่ตั้งสำนักงานแห่งใหญ่อยู่ในกรุงเทพมหานครให้จดทะเบียนพาณิชย์
ณ สำนักงานกลางทะเบียนพาณิชย์ สำหรับผู้ประกอบพาณิชยกิจที่มีที่ตั้งสำนักงานแห่งใหญ่อยู่ในเขตจังหวัดอื่นนอกจากกรุงเทพมหานคร
ให้จดทะเบียนพาณิชย์ ณ สำนักงานทะเบียนพาณิชย์จังหวัดนั้น
และถ้าสำนักงานแห่งใหญ่ของผู้ประกอบพาณิชยกิจตั้งอยู่ในต่างประเทศและมาตั้งสำนักงานสาขาเพื่อประกอบพาณิชยกิจในประเทศไทย
สำนักงานสาขาตั้งอยู่ในเขตจังหวัดใดก็ให้จดทะเบียนพาณิชย์ในเขตจังหวัดนั้น

ประกาศ
ณ วันที่ ๒๕ มิถุนายน พ.ศ. ๒๕๔๗
วัฒนา
เมืองสุข
รัฐมนตรีว่าการกระทรวงพาณิชย์

ฐิติพงษ์/พิมพ์
๑๖
พฤศจิกายน ๒๕๔๘

[๑] ราชกิจจานุเบกษา
เล่ม ๑๒๑/ตอนพิเศษ ๙๑ ง/หน้า ๓/๑๓ สิงหาคม ๒๕๔๗